הנרי רומנוב

פרופ' הנרי רומנוב (באנגלית: Henry Romanoff; י' בסיוון ה'תרפ"ב, 6 ביוני 1922 – ה' באדר ב' ה'תשע"ט, 12 במרץ 2019) היה כירורג ישראלי, מראשוני העוסקים בכירורגיית כלי דם בישראל, מייסד ומנהל המחלקה לכירורגיית כלי דם בבית החולים הדסה עין כרם בירושלים.

 ביוגרפיה 
רומנוב נולד בחלב, סוריה, לד"ר אריה ליאון רומנוב, רופא, ולסוזן לבית ברקוף, מורה. אביו היה מנהל המרפאה הכירורגית (Chef de Clinique) בבית החולים של בית הספר לרפואה בביירות.

רומנוב למד בבית הספר אליאנס בעיר הולדתו ולאחר מכן בLycee Francais המקומי. בגיל 16 החל ללמוד רפואה בבית הספר לרפואה הצרפתי  בביירות, ובשנת 1945 קיבל תואר דוקטור לרפואה.

לאחר שהתמחה בכירורגיה באוניברסיטת טולוז בצרפת, עלה רומנוב לישראל בשנת 1950. בתחילה עבד כרופא בבית החולים שוויצר בטבריה, ולאחר מכן הצטרף לבית החולים הדסה עין כרם בירושלים, שם עסק בכירורגיית חזה וכלי דם.

בשנת 1951 גויס לצה"ל ושירת כרופא. במאי 1953 השתחרר. בשנת 1956 גויס למבצע סיני ושירת כראש צוות מנתחים. בתפקיד זה מילא גם במלחמת ששת הימים ומלחמת יום הכיפורים בבית חולים הדסה עין כרם.

 קריירה רפואית 
במהלך שנות ה־50 וה־60 התמקצע רומנוב בכירורגיית חזה וכלי דם, ונטל חלק חשוב בהקמת השירותים הכירורגיים החדשים של הדסה. בשנת 1970 מונה למנהל יחידת כירורגיית חזה וכלי דם, וב-1974 הקים את המחלקה הראשונה בישראל לכירורגיית כלי דם – מהראשונות מסוגה גם בעולם.

בשנת 1977 ייסד את המעבדה הלא-פולשנית הראשונה בארץ לבדיקות כלי דם, שעסקה באבחון ומעקב של מחלות כלי דם באמצעות שיטות חדשניות. בשנת 1978 מונה לפרופסור מן המניין בהפקולטה לרפואה של האוניברסיטה העברית והדסה עין כרם, ובמהלך השנים הדריך מאות סטודנטים ומתמחים. הוא פרש מתפקידו בשנת 1987, אך המשיך לעבוד ולהתנדב במחלקה עד 1990.

בשנת 1963 התמנה לפוסק בוועדות של הביטוח הלאומי, במקרים של תאונות עבודה

במהלך הקריירה פרסם יותר מ־100 מאמרים מדעיים בכנסים ובכתבי עת רפואיים בארץ ובעולם.

 פעילות ציבורית ומקצועית 
רומנוב היה חבר בההסתדרות הרפואית בישראל ובאיגוד הכירורגים בישראל, וכן בחברות מדעיות בינלאומיות, בהן ה־American College of Surgeons, ה־International Union of Angiology ו־Society of Thoracic Surgeons. הוא היה בין מייסדי האיגוד הישראלי לכירורגיה של כלי דם, The Israeli Society for Vascular Surgery שנוסד בשנת 1990 לאחר שהתחום הוכר כהתמחות-על בישראל.

 חייו האישיים 
בשנת 1952 נישא לשולמית לבית הדיה, ולהם שלושה ילדים, בהם אריה רומנוב, שופט בית המשפט המחוזי בירושלים. לאחר פרישתו עסק בתחביבו – כתיבת סקירה היסטורית על תולדות עם ישראל – שהועלתה לאינטרנט על ידי בני משפחתו. רומנוב נפטר בירושלים בשנת 2019.

 ראו גם 
 כירורגיית כלי דם

 קישורים חיצוניים 


 סקירת ההיסטוריה של עם ישראל מאת הנרי רומנוב – באתר משפחתו
 מודעת האבל הרשמית על פטירתו, באתר "אבלימ"

 עבודות מחקר שפורסמו באינטרנט 
 Cushing Syndrome With Cyclical Edema and Periodic Secretion of Corticosteroids, באתר Jamanetwork
 Transluminal dilatation of the subclavian artery, באתר SpringerLink
 Intraaortic Balloon Entrapment: A Complication of Balloon Perforation, באתר ScienceDirect
 Pulmonary Varices: Report of Two Cases and Review of the Literature, באתר ScienceDirect
 70 מאמרים של פרופ' הנרי רומנוב, באתר Europe MNC
 he Fate of Arteriotomy Patches of Dacron, באתר Sage Journals
 Pulmonary artery aneurysm presenting as a peripheral coin lesion—the danger of needle biopsy, באתר SpringerLink
 Giant Mass in the Right Diaphragmatic Area, באתר Chest Journal
 ANKLE PULSE VOLUME AND PRESSURE IN THE ASSESSMENT OF PERIPHERAL VASCULAR OBSTRUCTIVE DISEASE באתר, NCBI
ממחקריו
 ממחקריו של רומנוב באתר PubMed

הערות שוליים

קטגוריה:ישראלים ילידי סוריה
קטגוריה:עולים לאחר קום המדינה: 1948–1950
קטגוריה:כירורגים ישראלים
קטגוריה:מנתחי כלי דם ישראלים
קטגוריה:רופאים צבאיים ישראלים
קטגוריה:סגל בית החולים על שם שוויצר
קטגוריה:סגל מרכז רפואי הדסה
קטגוריה:סגל האוניברסיטה העברית בירושלים: רפואה
קטגוריה:ירושלים: רופאים
קטגוריה:בוגרי בתי ספר של כל ישראל חברים
קטגוריה:ישראלים שנולדו ב-1922
קטגוריה:ישראלים שנפטרו ב-2019